## Odluka o superviziji grupe kreditnih institucija na konsolidiranoj osnovi

### NN 1/2009 (2.1.2009.), Odluka o superviziji grupe kreditnih institucija na konsolidiranoj osnovi

HRVATSKA NARODNA BANKA

25

Na temelju članka 161. stavka 1. i 295. Zakona o kreditnim institucijama (»Narodne novine«, broj 117/2008) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008), guverner Hrvatske narodne banke donosi

ODLUKU

O SUPERVIZIJI GRUPE KREDITNIH INSTITUCIJA NA KONSOLIDIRANOJ OSNOVI

I. OPĆE ODREDBE

Predmet Odluke

Članak 1.

Ovom se Odlukom pobliže propisuju:

1. način određivanja nadređene kreditne institucije u RH (u nastavku teksta: nadređena kreditna institucija) i obveza koje je ta kreditna institucija dužna ispunjavati za grupu kreditnih institucija u Republici Hrvatskoj (u nastavku teksta: grupa kreditnih institucija u RH) za potrebe provođenja supervizije na konsolidiranoj osnovi

2. odredbe o načinu konsolidacije i uvjeti za uključivanje pojedinih osoba u grupu kreditnih institucija u RH za potrebe provođenja supervizije na konsolidiranoj osnovi

3. uvjeti za isključenje pojedinih osoba iz grupe kreditnih institucija u RH

4. načini izračuna kapitalnih zahtjeva, velikih izloženosti, ulaganja u kapital nefinancijskih institucija, ulaganja u materijalnu imovinu i ostalih bonitetnih zahtjeva na razini grupe kreditnih institucija u RH i

5. način i uvjeti izvještavanja o unutargrupnim transakcijama između mješovitog holdinga i njemu podređenih društava.

II. ODREĐIVANJE NADREĐENE KREDITNE INSTITUCIJE U GRUPI KREDITNIH
INSTITUCIJA U RH

Definicija nadređene kreditne institucije

Članak 2.

(1) Nadređenom kreditnom institucijom u smislu ove Odluke smatra se kreditna institucija koja u grupi kreditnih institucija u RH ima položaj:

1) nadređene kreditne institucije u RH definirane člankom 19. Zakona o kreditnim institucijama

2) kreditne institucije koja je podređena nadređenom financijskom holdingu iz članka 282. stavka 1. točke 2. i stavka 3. Zakona o kreditnim institucijama

3) kreditne institucije koja je podređena nadređenom financijskom holdingu iz članka 282. stavka 4. i 5. Zakona o kreditnim institucijama

4) kreditne institucije sa sjedištem u Republici Hrvatskoj koja je s drugom kreditnom ili financijskom institucijom povezana zajedničkim vođenjem na način iz članka 23. točke 1. i 3. Zakona o kreditnim institucijama

5) kreditne institucije sa sjedištem u Republici Hrvatskoj koja je povezana s drugom kreditnom ili financijskom institucijom tako da ih kontrolira ista treća osoba, a za koje je Hrvatska narodna banka na temelju članka 282. stavak 2. Zakona o kreditnim institucijama odredila da čine grupu kreditnih institucija u RH, i naložila da obavlja poslove nadređene kreditne institucije.

(2) Ako je više kreditnih institucija iz stavka 1. točke 2. do 5. ovog članka sa sjedištem u Republici Hrvatskoj podređeno istom nadređenom financijskom holdingu ili je međusobno povezano na način iz članka 23. točke 1. i 3. Zakona o kreditnim institucijama, tada je nadređena kreditna institucija u grupi kreditnih institucija u RH ona kreditna institucija koja ima najveći bilančni iznos.

(3) Kreditna institucija iz članka 282. stavka 1. točke 2. i stavaka 3. do 5. Zakona o kreditnim institucijama dužna je ispunjavati obveze na temelju ove Odluke koje ima nadređena kreditna institucija u grupi kreditnih institucija u RH na osnovi financijskog položaja nadređenog financijskog holdinga.

(4) Podređena kreditna institucija sa sjedištem u Republici Hrvatskoj ili nadređeni financijski holding u grupi kreditnih institucija u RH koji imaju nadređeni položaj ili sudjelujući udio u drugoj kreditnoj instituciji, financijskoj instituciji, društvu za upravljanje ili mirovinskom društvu sa sjedištem u trećoj državi dužni su ispunjavati obveze iz članka 127. stavka 1. Zakona o kreditnim institucijama i obveze o unutarnjem upravljanju iz članka 113. Zakona o kreditnim institucijama na konsolidiranoj osnovi na razini te podgrupe. U ovom slučaju, ova podređena kreditna institucija sa sjedištem u Republici Hrvatskoj i nadređeni financijski holding u grupi kreditnih institucija u RH dužni su ispunjavati obveze koje ima nadređena kreditna institucija prema ovoj Odluci.

Uključivanje pojedinih društava u grupu
kreditnih institucija u RH

Članak 3.

Kada u skladu sa člankom 282. stavkom 1. do 5. Zakona o kreditnim institucijama postoji grupa kreditnih institucija u RH, u tu se grupu uključuju i društvo za pomoćne usluge, društvo za upravljanje u skladu sa zakonom koji uređuje poslovanje investicijskih fondova (u nastavku teksta: društvo za upravljanje) i mirovinsko društvo ako imaju položaj:

1) podređenog društva nadređene kreditne institucije u RH,

2) podređenog društva nadređenog financijskog holdinga u RH,

3) društva koje je s kreditnom ili financijskom institucijom u grupi kreditnih institucija u RH povezano zajedničkim vođenjem na način iz članka 23. točke 1. i 3. Zakona o kreditnim institucijama,

4) podređenog društva financijskog holdinga sa sjedištem u drugoj državi članici kada su ispunjeni uvjeti iz članka 282. stavka 4. i 5. Zakona o kreditnim institucijama, odnosno

5) društva u kojem nadređena kreditna institucija u RH ima sudjelujući udio.

Isključenje pojedinih društava iz grupe
kreditnih institucija u RH

Članak 4.

(1) Hrvatska narodna banka može na temelju pisanog zahtjeva nadređene kreditne institucije iz grupe kreditnih institucija u RH isključiti pojedinu kreditnu ili financijsku instituciju, društvo za pomoćne usluge, društvo za upravljanje ili mirovinsko društvo (u nastavku teksta: osoba) ako je ispunjen jedan od uvjeta iz članka 282. stavka 7. Zakona o kreditnim institucijama.

(2) Nadređena kreditna institucija dužna je Hrvatskoj narodnoj banci podnijeti pisani zahtjev iz stavka 1. ovog članka zajedno s pripadajućom dokumentacijom kojom se dokazuje ispunjenje uvjeta iz članka 282. stavka 7. najmanje trideset dana prije izvještajnog datuma prema Odluci o nadzornim izvještajima kreditnih institucija te u njemu navesti razloge za isključenje pojedinog društva iz grupe kreditnih institucija u RH.

(3) U postupku odlučivanja o isključenju pojedine osobe Hrvatska narodna banka može zatražiti od nadređene kreditne institucije dodatne podatke i informacije ako dostavljeni podaci i informacije nisu dostatni za donošenje odluke.

(4) Ulaganje nadređene kreditne institucije u kapital društva koje je isključeno iz grupe kreditnih institucija u RH čini odbitnu stavku pri izračunu konsolidiranog jamstvenog kapitala.

(5) Društva koja su isključena iz grupe kreditnih institucija u RH dužna su nadređenoj kreditnoj instituciji osigurati sve informacije potrebne za provođenje supervizije na konsolidiranoj osnovi odnosno za potrebe izvještavanja Hrvatske narodne banke.

Načini konsolidacije za potrebe supervizije
na konsolidiranoj osnovi

Članak 5.

(1) Za potrebe provođenja supervizije na konsolidiranoj osnovi nadređena kreditna institucija dužna je dostavljati Hrvatskoj narodnoj banci financijske i druge izvještaje za svoju grupu kreditnih institucija u RH na konsolidiranoj osnovi.

(2) Nadređena kreditna institucija dužna je u postupcima sastavljanja konsolidiranih financijskih izvještaja na podređene osobe iz grupe kreditnih institucija u RH primjenjivati metodu pune konsolidacije.

(3) U slučajevima kada nadređena kreditna institucija ima sudjelujući udio u osobi iz grupe kreditnih institucija u RH, nadređena kreditna institucija dužna je takvo ulaganje iskazati primjenom računovodstvene metode udjela kod sastavljanja konsolidiranih financijskih izvještaja.

(4) Iznimno od stavka 2. i 3. ovog članka, kod sastavljanja konsolidiranih financijskih izvještaja u slučajevima iz članka 284. stavka 2. Hrvatska narodna banka može zahtijevati primjenu metode proporcionalne konsolidacije, a u slučaju iz članka 284. stavka 4. zahtijevat će primjenu metode proporcionalne konsolidacije.

(5) Kada je nadređena kreditna institucija s drugim osobama u grupi kreditnih institucija u RH povezana zajedničkim vođenjem, Hrvatska narodna banka odlučit će o načinu konsolidacije i izvještavanja o pojedinim zahtjevima za potrebe provođenja supervizije na konsolidiranoj osnovi, u skladu s prihvaćenim načelima konsolidacije i ciljevima supervizije na konsolidiranoj osnovi.

III. BONITETNI ZAHTJEVI ZA GRUPU KREDITNIH INSTITUCIJA U RH

Upravljanje rizicima u grupi kreditnih institucija u RH

Članak 6.

(1) Nadređena kreditna institucija odgovorna je za utvrđivanje i provođenje sustava upravljanja svim rizicima kojima je grupa kreditnih institucija u RH izložena ili bi mogla biti izložena u svojem poslovanju. Kriteriji, načini i postupci za upravljanje rizicima moraju biti propisani općim aktima nadređene kreditne institucije u skladu s Odlukom o upravljanju rizicima.

(2) Nadređena kreditna institucija dužna je na razini grupe kreditnih institucija u RH na konsolidiranoj osnovi donijeti i provoditi odgovarajuće administrativne, računovodstvene i druge postupke za izračun i praćenje:

1) konsolidiranog jamstvenog kapitala,

2) konsolidiranih kapitalnih zahtjeva,

3) velikih izloženosti,

4) ulaganja u materijalnu imovinu i

5) ulaganja u kapital nefinancijskih institucija.

(3) Osim zahtjeva iz stavka 1. i 2. ovog članka, nadređena kreditna institucija dužna je za grupu kreditnih institucija u RH na konsolidiranoj osnovi donijeti i provoditi odgovarajuće postupke za:

1) ocjenjivanje i izračun adekvatnosti internoga kapitala u skladu s člankom 111. Zakona o kreditnim institucijama i Odlukom o postupku ocjenjivanja adekvatnosti internoga kapitala kreditne institucije,

2) javno objavljivanje bonitetnih zahtjeva iz članaka 176. do 178. Zakona o kreditnim institucijama, a u skladu s člankom 375. stavkom 2. Zakona o kreditnim institucijama i Odlukom o javnoj objavi bonitetnih zahtjeva kreditnih institucija,

3) javno objavljivanje bonitetnih zahtjeva iz članaka 176. do 178. Zakona o kreditnim institucijama, a u skladu s člankom 127. stavkom 3. do 5. Zakona o kreditnim institucijama i Odlukom o javnoj objavi bonitetnih zahtjeva kreditnih institucija,

4) sastavljanje i dostavljanje financijskih i drugih izvještaja za potrebe Hrvatske narodne banke sukladno Zakonu o kreditnim institucijama i propisima donesenim na temelju toga Zakona i

5) sustav upravljanja u skladu s člankom 113. Zakona o kreditnim institucijama, Odlukom o sustavu unutarnjih kontrola, Odlukom o upravljanju kamatnim rizikom u knjizi banke i drugim propisima.

Konsolidirani jamstveni kapital grupe
kreditnih institucija u RH

Članak 7.

(1) Nadređena kreditna institucija dužna je konsolidirani jamstveni kapital grupe kreditnih institucija u RH izračunavati na temelju konsolidiranih financijskih izvještaja za grupu kreditnih institucija u RH i u skladu s Odlukom o jamstvenom kapitalu kreditnih institucija i ovom Odlukom.

(2) U konsolidirani jamstveni kapital grupe kreditnih institucija u RH uključuju se :

– konsolidirane rezerve grupe kreditnih institucija u RH tako da se uvećaju odnosno umanje za stavke definirane člankom 8. ove Odluke i

– iznos ulaganja nadređene kreditne institucije u kapital osoba koje su isključene iz grupe kreditnih institucija u RH, u skladu s odredbama članka 4. stavka 4. ove Odluke, kao odbitna stavka.

(3) Transakcije između osoba u grupi kreditnih institucija u RH ne smatraju se odbitnim stavkama pri izračunu konsolidiranog jamstvenog kapitala.

Konsolidirane rezerve

Članak 8.

(1) Konsolidirane rezerve su sljedeće stavke:

1) manjinski udio – svaki iznos neto imovine podređene osobe koji se pripisuje kapitalu, a ne pripada izravno ili neizravno nadređenoj osobi, u slučaju kada se provodi puna konsolidacija,

2) prve konsolidacijske razlike, uključujući goodwill,

3) translacijske razlike – razlika koja proizlazi iz uključivanja osoba iz grupe kreditnih institucija u RH čija izvještajna valuta nije jednaka izvještajnoj valuti nadređene kreditne institucije i

4) razlika koja proizlazi iz vrednovanja ulaganja metodom udjela u osobu iz grupe kreditnih institucija u RH u kojoj nadređena kreditna institucija ima sudjelujući udio.

(2) Kada konsolidirane rezerve iz stavka 1. ovog članka, imaju negativan predznak (stavke s potražnim saldom) pribrajaju se konsolidiranom osnovnom kapitalu, a kada imaju pozitivan predznak (stavke s dugovnim saldom) oduzimaju se od konsolidiranog osnovnog kapitala.

Ograničenja vezana za konsolidirani jamstveni kapital grupe kreditnih institucija u RH

Članak 9.

(1) Konsolidirani jamstveni kapital grupe kreditnih institucija u RH ne smije biti manji od najmanjeg dopuštenog iznosa temeljnog kapitala za tu nadređenu kreditnu instituciju propisanog Zakonom o kreditnim institucijama.

(2) Stopa adekvatnosti konsolidiranog jamstvenog kapitala grupe kreditnih institucija u RH izračunava se kao odnos između konsolidiranog jamstvenog kapitala i ukupnog iznosa:

1) izloženosti ponderiranog kreditnim rizikom grupe kreditnih institucija u RH izračunatih u skladu s odredbama Glave II. Odluke o adekvatnosti jamstvenog kapitala kreditnih institucija i ovom Odlukom i

2) konsolidiranih inicijalnih kapitalnih zahtjeva za tržišne rizike i operativni rizik izračunatih u skladu s odredbama Glave III. i Glave IV. Odluke o adekvatnosti jamstvenog kapitala kreditnih institucija) i ovom Odlukom i pomnoženih s 12,5.

(3) Grupa kreditnih institucija u RH je dužna održavati stopu adekvatnosti konsolidiranog jamstvenoga kapitala u iznosu od najmanje 12 posto.

(4) Nadređena kreditna institucija pri izračunu iznosa izloženosti ponderiranog kreditnim rizikom i iznosa konsolidiranih inicijalnih kapitalnih zahtjeva iz stavka 2. ovog članka za grupu kreditnih institucija u RH na odgovarajući način primjenjuje Odluku o adekvatnosti jamstvenog kapitala kreditnih institucija, osim ako ovom Odlukom nije drukčije propisano.

Konsolidirani kapitalni zahtjev za kreditni rizik

Članak 10.

(1) Nadređena kreditna institucija može iznos izloženosti ponderiran kreditnim rizikom na razini grupe kreditnih institucija u RH izračunati primjenom Standardiziranog pristupa ili primjenom IRB pristupa.

(2) Osnovicu za izračun iznosa izloženosti ponderiranoga kreditnim rizikom iz stavka 1. ovog članka primjenom standardiziranog pristupa čine izloženosti grupe kreditnih institucija u RH nakon eliminiranja transakcija između osoba iz grupe kreditnih institucija u RH, na koje se primjenjuju odredbe dijela 1. i 2. Glave II. Odluke o adekvatnosti jamstvenog kapitala kreditnih institucija.

(3) Osnovicu za izračun iznosa izloženosti ponderiranoga kreditnim rizikom iz stavka 1. ovog članka primjenom IRB pristupa čine izloženosti grupe kreditnih institucija u RH nakon eliminiranja transakcija između osoba iz grupe kreditnih institucija u RH na koje se primjenjuju odredbe dijela 3. Glave II. Odluke o adekvatnosti jamstvenog kapitala kreditnih institucija.

Konsolidirani kapitalni zahtjevi za rizik druge
ugovorne strane i rizik namire

Članak 11.

(1) Nadređena kreditna institucija dužna je izračunavati iznos izloženosti riziku namire odnosno riziku druge ugovorne strane na način propisan u dijelu 6. Glave II. Odluke o adekvatnosti jamstvenog kapitala kreditnih institucija za svaku pojedinu instituciju iz grupe kreditnih institucija u RH.

(2) Pod pojmom institucije u smislu ove Odluke smatra se institucija određena na način člankom 2. stavkom 1. točkom 7. Odluke o adekvatnosti jamstvenog kapitala kreditnih institucija.

(3) Izloženost iz stavka 1. ovog članka su iznosi za koje se izračunava kapitalni zahtjev na način propisan u dijelu 6. Glave II. Odluke o adekvatnosti jamstvenog kapitala kreditnih institucija za svaku pojedinu instituciju iz grupe kreditnih institucija u RH.

Konsolidirani kapitalni zahtjevi za tržišne rizike

Članak 12.

(1) Nadređena kreditna institucija dužna je izračunavati konsolidirane kapitalne zahtjeve za tržišne rizike na način propisan Odlukom o adekvatnosti jamstvenog kapitala kreditnih institucija i ovom Odlukom. Pri izračunu konsolidiranih kapitalnih zahtjeva za pozicijski rizik, valutni rizik i robni rizik te prekoračenje dopuštenih izloženosti dopušteno je prebijanje pozicija između članica grupe a na način propisan u članku 13. ove Odluke.

(2) Konsolidirani inicijalni kapitalni zahtjevi za pozicijske rizike jednaki su zbroju pojedinačnih inicijalnih kapitalnih zahtjeva za ove rizike institucija iz grupe kreditnih institucija u RH izračunat u skladu s Glavom III. Odluke o adekvatnosti jamstvenog kapitala kreditnih institucija.

(3) Iznimno od stavka 2. ovog članka, nadređena kreditna institucija dužna je izračunati inicijalne kapitalne zahtjeve za pozicijske rizike, u skladu s odredbama Glave II. Odluke o adekvatnosti jamstvenog kapitala kreditnih institucija, i to za institucije iz grupe kreditnih institucija u RH koje ispunjavaju uvjete iz članka 510. iste Odluke.

(4) Konsolidirani inicijalni kapitalni zahtjev za valutni rizik jednak je zbroju pojedinačnih inicijalnih kapitalnih zahtjeva za valutni rizik institucija iz grupe kreditnih institucija u RH.

(5) Nadređena kreditna institucija dužna je izračunati inicijalni kapitalni zahtjev za valutni rizik u skladu s Glavom III. Odluke o adekvatnosti jamstvenog kapitala kreditnih institucija za institucije čija je ukupna otvorena devizna pozicija uvećana za neto poziciju u zlatu i izračunata u skladu s člankom 553. iste Odluke prelazi 2 posto jamstvenog kapitala/kapitala te institucije iz grupe kreditnih institucija u RH.

(6) Konsolidirani inicijalni kapitalni zahtjev za robni rizik jednak je zbroju pojedinačnih inicijalnih kapitalnih zahtjeva za robni rizik institucija iz grupe kreditnih institucija u RH. Nadređena kreditna institucija dužna je izračunavati inicijalni kapitalni zahtjev za robni rizik u skladu s Glavom III. Odluke o adekvatnosti jamstvenog kapitala kreditnih institucija.

(7) Konsolidirani inicijalni kapitalni zahtjev za prekoračenje dopuštenih izloženosti jednak je zbroju pojedinačnih inicijalnih kapitalnih zahtjeva za prekoračenje dopuštenih izloženosti institucija iz grupe kreditnih institucija u RH, izračunatih u skladu s dijelom 8. Glave III. Odluke o adekvatnosti jamstvenog kapitala kreditnih institucija.

Prebijanje pozicija kod izračuna konsolidiranih kapitalnih zahtjeva za tržišne rizike

Članak 13.

(1) Kod izračuna konsolidiranih inicijalnih kapitalnih zahtjeva za pozicijske rizike te prekoračenje dopuštenih izloženosti dopušteno je prebijanje pozicija istih stavaka različitih predznaka iz knjiga trgovanja institucija iz grupe kreditnih institucija iz RH ako su utvrđene u skladu s Glavom III. Odluke o adekvatnosti jamstvenog kapitala kreditnih institucija.

(2) Kod izračuna konsolidiranih inicijalnih kapitalnih zahtjeva za valutni rizik dopušteno je prebijanje dugih i kratkih otvorenih pozicija u pojedinoj valuti između institucija iz grupe kreditnih institucija iz RH ako su utvrđene u skladu s Glavom III. Odluke o adekvatnosti jamstvenog kapitala kreditnih institucija.

(3) Kod izračuna konsolidiranih inicijalnih kapitalnih zahtjeva za robni rizik dopušteno je prebijanje pozicija u istoj robi različitih predznaka između institucija iz grupe kreditnih institucija iz RH ako su utvrđene u skladu s dijelom 5. ili dijelom 7. Glave III. Odluke o adekvatnosti jamstvenog kapitala kreditnih institucija.

(4) Prebijanja pozicija iz stavaka 1. do 3. ovog članka dopuštena su između osoba iz grupe kreditnih institucija u RH sa sjedištem u Republici Hrvatskoj ili državi članici i drugih članica grupe sa sjedištem u Republici Hrvatskoj ili državi članici koje su dobile odobrenje za rad od nadležnog nadzornog tijela ako su ispunjeni svi sljedeći uvjeti:

1) navedene osobe održavaju propisanu adekvatnost jamstvenog kapitala/kapitala na pojedinačnoj osnovi i

2) ne postoje stvarna ili pravna ograničenja za zaključivanje ugovora kojima se jamči uzajamna financijska potpora između tih institucija.

(5) Za potrebe izračuna konsolidiranih inicijalnih kapitalnih zahtjeva iz stavka 1. do 3. ovog članka članica grupe može prebiti pozicije s drugom osobom iz iste grupe sa sjedištem u trećoj državi ako su ispunjeni svi sljedeći uvjeti:

1) osoba iz grupe sa sjedištem u trećoj državi je institucija koja ima odobrenje za rad nadležnog tijela i ispunjava bonitetne zahtjeve koje bi prema propisima Europske unije bila dužna ispunjavati,

2) osoba na pojedinačnoj osnovi posluje u skladu s propisima koji na jednak način uređuju adekvatnost jamstvenog kapitala kao i propisi Europske unije i

3) ne postoje prema pravu te treće države stvarna ili pravna ograničenja za prijenos kapitala unutar te grupe.

Kapitalni zahtjev za operativni rizik

Članak 14.

(1) Nadređena kreditna institucija dužna je za potrebe izračuna konsolidiranog inicijalnog kapitalnog zahtjeva za operativni rizik za grupu kreditnih institucija u RH primijeniti jednostavni pristup, standardizirani pristup uz ispunjavanje kvalifikacijskih uvjeta, napredni pristup uz prethodno odobrenje Hrvatske narodne banke ili kombinaciju pristupa prema Glavi IV. Odluke o adekvatnosti jamstvenoga kapitala kreditnih institucija.

(2) Osnovu za izračun relevantnog pokazatelja odnosno relevantnog pokazatelja izračunatog za pojedinu poslovnu liniju jest zbroj neto kamatnih i neto nekamatnih prihoda grupe kreditnih institucija u RH, pri čemu se koriste odredbe dijela 2. i 3. Glave IV. Odluke o adekvatnosti jamstvenoga kapitala kreditnih institucija.

(3) U slučaju da nadređena kreditna institucija za izračun kapitalnog zahtjeva za operativni rizik koristi standardizirani pristup, dužna je osigurati da grupa kreditnih institucija u RH kao cjelina ima utvrđene politike, postupke i kriterije za raspoređivanje poslovnih aktivnosti u poslovne linije i ispunjava kvalifikacijske uvjete iz članka 595. Odluke o adekvatnosti jamstvenoga kapitala kreditnih institucija.

(4) U slučaju da nadređena kreditna institucija za izračun kapitalnog zahtjeva za operativni rizik koristi napredni pristup, dužna je osigurati da grupa kreditnih institucija u RH kao cjelina ispunjava kvalitativne i kvantitativne kvalifikacijske uvjete iz dijela 4. Glave IV. Odluke o adekvatnosti jamstvenoga kapitala kreditnih institucija.

(5) Ako nadređena kreditna institucija ili neka od njoj podređenih osoba iz grupe kreditnih institucija u RH primjenjuje kombinaciju naprednog pristupa s jednostavnim ili standardiziranim pristupom ili kombinaciju jednostavnog i standardiziranog pristupa nadređena kreditna institucija dužna je osigurati da grupa kreditnih institucija u RH ispunjava uvjete iz dijela 5. Glave IV. Odluke o adekvatnosti jamstvenoga kapitala kreditnih institucija.

Odlučivanje o odobrenjima za grupu kreditnih
institucija u RH

Članak 15.

(1) Članica grupe kreditnih institucija u RH dužna je dobiti odobrenje Hrvatske narodne banke za:

1) izračun iznosa izloženosti ponderiranih kreditnim rizikom korištenjem IRB pristupa,

2) primjenu vlastitih procjena korektivnih faktora kod složene metode financijskog kolaterala i internih modela za izračun potpuno prilagođene vrijednosti izloženosti za standardizirane sporazume o netiranju, u okviru tehnika smanjenja kreditnog rizika,

3) primjenu određenih pristupa za izračun iznosa izloženosti ponderiranih kreditnim rizikom za sekuritizacijske pozicije,

4) primjenu naprednog pristupa za izračun kapitalnih zahtjeva za operativni rizik,

5) primjenu internog modela za izračun kapitalnog zahtjeva za rizik druge ugovorne strane,

6) primjenu internih modela za izračun kapitalnih zahtjeva za pozicijski rizik, valutni rizik ili robni rizik,

7) primjenu internog modela za vrednovanje opcija i

8) primjenu modela osjetljivosti za izračun pozicija u izvedenim financijskim instrumentima.

(2) Za odobrenja iz stavka 1. ovoga članka grupa kreditnih institucija u RH dužna je podnijeti zajednički zahtjev za izdavanje odobrenja.

(3) Ako jedna od osoba iz grupe kreditnih institucija u RH koristi interni model iz stavka 1. točke 6. do 8. ovog članka, iznos koji je dobiven primjenom tog modela se uzima u izračun stope adekvatnosti jamstvenog kapitala za taj rizik bez mogućnosti prebijanja pozicija na način propisan člankom 13. ove Odluke.

IV. OSTALI BONITETNI ZAHTJEVI

Izloženost grupe kreditnih institucija u RH

Članak 16.

(1) Nadređena kreditna institucija dužna je primjenjivati ograničenja izloženosti iz članaka 150. do 152. Zakona o kreditnim institucijama. Za potrebe ove Odluke konsolidirana izloženost grupe kreditnih institucija u RH prema jednoj osobi jest iznos izloženosti definiran člankom 5. Odluke o velikim izloženostima kreditnih institucija izračunat na temelju konsolidiranih financijskih izvještaja za grupu kreditnih institucija u RH.

(2) Konsolidirana velika izloženost grupe kreditnih institucija u RH jest izloženost prema jednoj osobi ili grupi povezanih osoba koja je jednaka ili prelazi 10 posto konsolidiranog jamstvenog kapitala grupe kreditnih institucija u RH.

(3) Konsolidirana izloženost grupe kreditnih institucija u RH prema jednoj osobi ili grupi povezanih osoba ne smije prelaziti 25 posto konsolidiranog jamstvenog kapitala te grupe.

(4) Iznimno od stavka 3. ovoga članka konsolidirana izloženost grupe kreditnih institucija u RH prema jednoj osobi u posebnom odnosu iz članka 153. Zakona o kreditnim institucijama bilo s kojom kreditnom institucijom iz grupe i grupi s njom povezanih osoba ne smije prelaziti 10 posto konsolidiranog jamstvenog kapitala te grupe.

(5) Zbroj svih konsolidiranih velikih izloženosti grupe kreditnih institucija ne smije prelaziti 600 posto konsolidiranog jamstvenog kapitala grupe kreditnih institucija u RH.

(6) Zbroj svih konsolidiranih izloženosti grupe kreditnih institucija u RH prema osobama u posebnom odnosu iz stavka 4. ovog članka ne smije prelaziti 50 posto konsolidiranog jamstvenog kapitala grupe kreditnih institucija u RH.

(7) Ograničenja propisana u stavcima 4. i 6. ovog članka ne odnose se na izloženost grupe kreditnih institucija u RH prema:

1) nadređenom društvu nadređene kreditne institucije i s njima povezanim osobama i

2) podređenim društvima nadređene kreditne institucije koja nisu članice grupe kreditnih institucija u RH i s njima povezanim osobama.

(8) Na ukupnu izloženost iz stavka 7. ovog članka primjenjuju se ograničenja iz stavka 3. i 5. ovoga članka.

Ulaganje u kapital nefinancijskih institucija i materijalnu imovinu grupe kreditnih institucija u RH

Članak 17.

(1) Ulaganje grupe kreditnih institucija u RH u kapital jedne nefinancijske institucije i ukupna ulaganja grupe kreditnih institucija u RH u kapital nefinancijskih institucija ne smiju prelaziti ograničenja iz članka 157. stavaka 1. i 2. Zakona o kreditnim institucijama.

(2) Ukupna ulaganja grupe kreditnih institucija u RH u materijalnu imovinu ne smiju prelaziti ograničenje iz članka 157. stavka 3. Zakona o kreditnim institucijama.

(3) Za izračun ograničenja ulaganja grupe kreditnih institucija u RH u kapital nefinancijskih institucija uzima se konsolidirani jamstveni kapital grupe kreditnih institucija u RH. Iznos ulaganja grupe kreditnih institucija u RH izračunava se iz konsolidiranih financijskih izvještaja grupe kreditnih institucija u RH i u skladu s Odlukom o ograničenju ulaganja kreditnih institucija u kapital nefinancijskih institucija i materijalnu imovinu.

(4) Izuzeci od ograničenja ulaganja i dopuštena prekoračenja iz članaka 158. i 159. Zakona o kreditnim institucijama na odgovarajući način se primjenjuju za izračun ograničenja ulaganja na konsolidiranoj osnovi za grupu kreditnih institucija u RH.

Interni kapital grupe kreditnih institucija u RH

Članak 18.

(1) Nadređena kreditna institucija dužna je utvrditi i provoditi primjerene, djelotvorne i sveobuhvatne strategije i postupke za kontinuirano ocjenjivanje i održavanje iznosa, vrste i rasporeda internoga kapitala na razini grupe kreditnih institucija u RH.

(2) Odredbe Odluke o postupku ocjenjivanja adekvatnosti internoga kapitala kreditne institucije na odgovarajući se način primjenjuju na grupu kreditnih institucija u RH.

Javna objava bonitetnih zahtjeva grupe
kreditnih institucija u RH

Članak 19.

(1) Kreditna institucija iz članka 127. stavka 3. i 4. Zakona o kreditnim institucijama kao i značajna podređena kreditna institucija koju je kao takvu, na temelju članka 127. stavka 6. istoga Zakona i članka 6. Odluke o javnoj objavi bonitetnih zahtjeva kreditnih institucija, odredila Hrvatska narodna banka dužne su javno objavljivati informacije iz područja određenih člankom 176. Zakona o kreditnim institucijama na razini grupe kreditnih institucija u RH i to u skladu s odredbama Glave XIV. Zakona o kreditnim institucijama.

(2) Odredbe Odluke o javnoj objavi bonitetnih zahtjeva kreditnih institucija na odgovarajući se način primjenjuju na grupu kreditnih institucija u RH.

V. IZVJEŠTAVANJE HRVATSKE NARODNE BANKE

Obveze članica grupe kreditnih institucija u RH i nadređenog financijskog holdinga

Članak 20.

(1) Članice grupe kreditnih institucija u RH i nadređeni financijski holding iz članka 282. stavka 1. i 3. do 5. Zakona o kreditnim institucijama dužni su nadređenoj kreditnoj instituciji dostavljati sve podatke potrebne za provođenje supervizije na konsolidiranoj osnovi i izvještavanja Hrvatske narodne banke.

(2) Podatke iz stavka 1. ovog članka osobito čine:

1) godišnji financijski izvještaji i godišnje izvješće,

2) revidirani financijski izvještaji ako društvo podliježe reviziji prema zakonima kojima se uređuju računovodstvo i revizija,

3) popis dioničara odnosno imatelja poslovnih udjela,

4) popis članova uprave, nadzornog odbora ili drugih organa upravljanja i nadzora,

5) popis osoba u kojima osoba iz grupe ima sudjelujući udio ili kontrolu,

6) informacije na osnovi kojih je vidljivo da je članica grupe kreditnih institucija u RH ili financijski holding povezan s nadređenom kreditnom institucijom zajedničkim vođenjem na način iz članka 23. Zakona o kreditnim institucijama,

7) računovodstveni podaci potrebni za sastavljanje konsolidiranih financijskih i drugih izvještaja,

8) podaci potrebni za izračun kapitalnih zahtjeva, velikih izloženosti te ograničenja ulaganja u kapital nefinancijskih institucija i materijalnu imovinu i

9) drugi podaci koji su potrebni za ispunjavanje obveza nadređene kreditne institucije na konsolidiranoj osnovi.

Obavijest o sastavu grupe kreditnih institucija u RH

Članak 21.

(1) Nadređena kreditna institucija dužna je dostavljati Hrvatskoj narodnoj banci obavijest o sastavu grupe kreditnih institucija u RH kao i cijele grupe (u nastavku teksta: obavijest o sastavu grupe). Obavijest o sastavu grupe nadređena kreditna institucija dužna je izrađivati na način, u obliku i rokovima određene Odlukom o nadzornim izvještajima kreditnih institucija i Uputom za statističko i bonitetno izvješćivanje.

(2) Obavijest iz stavka 1. ovog članka mora sadržavati popis svih osoba s kojima je nadređena kreditna institucija povezana odnosom kontrole, sudjelovanja ili zajedničkim vođenjem u smislu članaka 16., 21. i 23. Zakona o kreditnim institucijama.

(3) Obavijest o sastavu grupe sadrži opis izravnih i neizravnih kapitalnih, upravljačkih ili drugih oblika povezanosti između pojedinih osoba iz grupe kreditnih institucija u RH i svih osoba iz cijele grupe.

(4) Podaci o osobama koje čine grupu kreditnih institucija u RH i cijelu grupu moraju minimalno obuhvaćati sljedeće podatke:

1) naziv, sjedište i matični broj osobe,

2) pravni oblik osobe,

3) predmet poslovanja osobe,

4) iznos bilančne aktive i iznos temeljnoga kapitala društva,

5) popis imatelja kvalificiranih udjela,

6) udio nadređene kreditne institucije/financijskog holdinga u kapitalu i/ili glasačkim pravima osobe,

7) popis članova tijela upravljanja i nadzora osobe,

8) nadležno nadzorno tijelo ako osoba podliježe nadzoru prema posebnom zakonu,

9) naziv revizora društva ako osoba podliježe reviziji prema zakonima kojima se uređuje računovodstvo i revizija,

10) vrste poslovne aktivnosti koju osoba obavlja s nadređenom kreditnom institucijom i

11) način konsolidacije za potrebe supervizije na konsolidiranoj osnovi.

(5) Kapitalna povezanost i odnosi između članica grupe kreditnih institucija u RH i cijele grupe iskazuju se u obliku sheme koja u postotnom iznosu prikazuje izravna i neizravna ulaganja u kapital i/ili glasačka prava između članova koji čine grupu kreditnih institucija u RH ili cijelu grupu.

(6) Upravljačka ili druga povezanost i odnosi između članova grupe kreditnih institucija u RH i cijele grupe iskazuju se u obliku sheme koja prikazuje izravne i neizravne upravljačke ili druge odnose između članica koji čine grupu kreditnih institucija u RH ili cijelu grupu.

Obveze dostavljanja izvještaja

Članak 22.

Nadređena kreditna institucija dužna je dostavljati Hrvatskoj narodnoj banci:

1) za grupu kreditnih institucija u RH – konsolidirane financijske i druge izvještaje propisane podzakonskim aktom Hrvatske narodne banke,

2) za grupu kreditnih institucija u RH – konsolidirana izvješća vezana uz jamstveni kapital i kapitalne zahtjeve kreditnih institucija propisana Odlukom o izvješćima vezanima uz jamstveni kapital i kapitalne zahtjeve kreditnih institucija,

3) za grupu kreditnih institucija u RH – konsolidirane godišnje financijske izvještaje grupe kreditnih institucija u RH,

4) konsolidirane godišnje financijske izvještaje cijele grupe iz članka 190. Zakona o kreditnim institucijama,

5) za grupu kreditnih institucija u RH – ocjenu revizora o pravilnosti, točnosti i potpunosti konsolidiranih izvješća koja se dostavljaju Hrvatskoj narodnoj banci prema članku 196. stavku 1. točki 4. Zakona o kreditnim institucijama,

6) za grupu kreditnih institucija u RH – izvješće propisano Odlukom o postupku ocjenjivanja adekvatnosti internoga kapitala kreditnih institucija,

7) za grupu kreditnih institucija u RH – izvješće propisano Odlukom o upravljanju kamatnim rizikom u knjizi banke i

8) za grupu kreditnih institucija u RH – izvještaj propisan Odlukom o klasifikaciji plasmana i izvanbilančnih obveza kreditnih institucija.

Način i rokovi za dostavljanje izvještaja

Članak 23.

Kreditna institucija dužna je izvještavati Hrvatsku narodnu banku sukladno odredbama ove Odluke i to na način, u obliku i rokovima kako je to određeno Odlukom o nadzornim izvještajima kreditnih institucija i Uputom o statističkom i bonitetnom izvješćivanju.

VI. NADZOR NAD UNUTARGRUPNIM TRANSAKCIJAMA IZMEĐU MJEŠOVITOG HOLDINGA I NJEMU PODREĐENIH DRUŠTAVA

Izvještavanje o unutargrupnim transakcijama

Članak 24.

(1) Kreditna institucija dužna je utvrditi primjerene postupke upravljanja rizicima i uspostaviti sustav unutarnjih kontrola. uključujući sustav izvještavanja i računovodstvene postupke radi adekvatnog utvrđivanja, mjerenja, praćenja i kontrole unutargrupnih transakcija s nadređenim mješovitim holdingom i njemu podređenim društvima.

(2) Kreditna institucija dužna je o značajnim unutargrupnim transakcijama s nadređenim mješovitim holdingom i njemu podređenim društvima redovito u pisanom obliku izvještavati Hrvatsku narodnu banku a najmanje svakih šest mjeseci. Značajne unutargrupne transakcije su unutargrupne transakcije između kreditne institucije i nadređenog mješovitog holdinga odnosno između kreditne institucije i društva podređenog mješovitom holdingu čiji je iznos veći od 5 posto jamstvenog kapitala te kreditne institucije.

(3) Unutargrupnim transakcijama kreditne institucije s nadređenim mješovitim holdingom i njemu podređenim društvima smatraju se poslovi i transakcije između kreditne institucije i mješovitog holdinga ili podređenih društava, a osobito:

1. poslovi koji utječu na međusobne izloženosti,

2. transakcije vezane za međusobno držanje dionica odnosno poslovnih udjela,

3. poslovi čiji su predmet međusobno ulaganje u kapital,

4. poslovi koji za posljedicu imaju umanjenje izloženosti kreditne institucije prema pojedinom riziku,

5. transakcije koje utječu na visinu kapitalnih zahtjeva kreditne institucije,

6. poslovi koji utječu na upravljanje likvidnosnim rizikom i

7. sporazumi o međusobnoj podjeli troškova u vezi sa zajedničkim projektima.

VII. PRIJELAZNE I ZAVRŠNE ODREDBE

Članak 25.

(1) Danom stupanja na snagu ove Odluke prestaje važiti Odluka o konsolidiranim financijskim izvješćima grupe banaka (»Narodne novine« broj 17/2003 i 149/2005).

(2) Danom prijama Republike Hrvatske u Europsku uniju prestaje važiti članak 6. stavak 3. točka 2. ove Odluke.

(3) Ova Odluka objavljuje se u »Narodnim novinama« a stupa na snagu 1. srpnja 2009. godine osim članka 2. stavak 1. točka 3., članka 3. točka 4., članka 6. stavka 3. točka 3., ove Odluke koji stupa na snagu danom prijama Republike Hrvatske u Europsku uniju.

O. br. 11-020/01-09/ŽR

Zagreb, 2. siječnja 2009.

Guverner
Hrvatske narodne banke
dr. sc. Željko Rohatinski, v. r.

Odluka, NN 1/2009-25